**ANALIZA IMPACTULUI DE REGLEMENTARE**

|  |  |
| --- | --- |
| **Titlul analizei impactului** | *proiectul Hotărârii Guvernului privind aprobarea Regulamentului cu privire la calificarea instalatorilor de cazane, furnale sau sobe, pe bază de biomasă, sisteme fotovoltaice și termice solare, sisteme geotermale de mică adâncime, precum și a instalatorilor de pompe de căldură* |
| **Data:** |  29 ianuarie 2018 |
| **Autoritatea administrației publice autor:** | Ministerul Economiei și Infrastructurii |
| **Subdiviziunea:** | Direcția politici în domeniul energetic |
| **Persoana responsabilă și informația de contact:** | **Denis TUMURUC,**Șef adjunct al Direcției politici în domeniul energeticTel: +373.22.250.665, denis.tumuruc@mec.gov.md**Nicolae OLARI,** Consultant principal, Direcția politici în domeniul energetic,Tel.: (+373 22) 250-690, nicolae.olari@mec.gov.md |
| **Componentele analizei impactului de reglementare** |
| **1. Stabilirea complexității analizei impactului de reglementare** |
| **Criteriul** | **Punctajul (de la 1 la 3)** |
| Nivelul de interes public față de intervenția propusă | 2 |
| Gradul de inovație al intervenției propuse | 2 |
| Mărimea potențialelor impacturi ale inițiativei propuse | 1 |
| **TOTAL** | **5** |

Argumentare/descifrarea succintă a punctajului atribuit:

Intervenția dată nu necesită o analiză complexă.

1. **2** - nivel de interes public mediu, deoarece Regulamentul cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, va fi aplicabil pentru un grup îngust al unui sector economic (instalatorii de sisteme ce utilizează surse regenerabile), și are drept scop crearea condițiilor necesare pentru instalarea cazanelor, furnalelor sau sobelor, pe bază de biomasă, a sistemelor solare fotovoltaice și a sistemelor solare termale, a sistemelor geotermale de mică adâncime, precum și a pompelor de căldură, cu capacitatea ce nu depășește 50 de kilowați.
2. **2** - intervenția este mai puțin inovativă și a fost aplicată anterior pentru alte tipuri sisteme care utilizează surse de energie fosilă. Necesitatea introducerii acesteia este stabilită expres în Legea nr.10 din 26.02.2016 privind promovarea utilizării energiei din surse regenerabile. Aspectele noi ale prezentului regulament se rezumă doar la caracterul regenerabil al sursei de energie utilizată de echipamentul dat și se bazează pe experiența la nivel comunitar și mondial.
3. – ar putea fi afectată o parte a sectorului economic, în special instalatorii de echipamente care utilizează energie regenerabilă şi, totodată, utilizatorii finali ai echipamentelor date, care ar trebui să fie interesați de a apela servicii calificate de instalare conform prevederilor regulamentului dat.

**2. Definirea problemei**

În contextul armonizării legislației Republicii Moldova în domeniul energiei regenerabile la *acquis*-ul comunitar și principiile sistemului de drept al Uniunii Europene din sectorul respectiv, proces lansat în cadrul implementării angajamentelor asumate de Republica Moldova prin semnarea Acordului de Asociere între Republica Moldova şi Uniunea Europeană și Comunitatea Europeană a Energiei Atomice[[1]](#footnote-1) şi statele membre ale acestora, precum și a angajamentelor asumate de către Republica Moldova în cadrul Tratatului Comunității Energetice[[2]](#footnote-2), Parlamentul Republicii Moldova a adoptat Legea nr.10 din 26.02.2016 privind promovarea utilizării energiei din surse regenerabile. Aceasta din urmă, transpune în legislația națională principiile/ prevederile Directivei Nr. 28/2009/CE a Parlamentului European şi a Consiliului din 23 aprilie 2009 privind promovarea utilizării energiei din surse regenerabile, de modificare și, ulterior, de abrogare a Directivelor 2001/77/CE și 2003/30/CE, publicată în Jurnalul Oficial al Uniunii Europene nr. L 140/16 din 05 iunie 2009.

Politica actuală a statului în domeniul energiei regenerabile este reprezentată de Legea energiei regenerabile Nr.160 din 12.07.2007, care urmează a fi abrogată din 25.03.2018 de Legea Nr.10 din 26.02.2016 privind promovarea utilizării energiei din surse regenerabile. Necesitatea revizuirii principiilor de promovare și sprijin a domeniului, de către stat, a rezultat din angajamentele Republicii Moldova în calitatea sa de Parte Contractantă în cadrul Tratatului de Constituire a Comunității Energetice și, totodată, din necesitatea impulsionării activității investitorilor în domeniul respectiv, atât naționali, cât și internaționali. Domeniul regenerabilelor este o filieră a complexului energetic care poate veni cu un aport considerabil la creșterea gradului de securitate energetică a statului – unul din obiectivele de bază ale Guvernului Republicii Moldova.

Un subiect de importanță majoră îl reprezintă corectitudinea instalării sistemelor SER. Numărul avansat de echipamente instalate atât în sectorul public cât și cel privat este unul impunător și în creștere. Existența unor programe de subvenționare au amplificat lucrurile, astfel doar prin intermediului unui proiect de asistență tehnică au fost comercializate peste 1000 de centrale pe biomasă de mărimi mici.

În ciuda vehiculării unor cifre aproximative, nu există o evidență strictă a tuturor echipamentelor instalate, a puterilor acestora, precum și o dovadă a corectitudinii instalării acestora. În acest sens, se impune ajustarea cadrului legal de pe filiera instalării sistemelor SER așa încât să se diminueze riscurile aferente instalării și operării acestora, precum și utilizării lor la randament maxim.

În contextul celor expuse, este necesar de reiterat faptul că, în conformitate cu prevederile Legii nr.10/2016 privind promovarea utilizării energiei din surse regenerabile, ținta națională obligatorie în domeniul energiei regenerabile constă în asigurarea unei ponderi de 17% a energiei regenerabile în consumul final brut de energie în anul 2020. În scopul identificării gradului de realizare a obiectivelor date, este necesară o evidență cât mai strictă a tuturor sistemelor deja instalate dar și a celor ce vor fi instalate în viitor.

În sectorul energiei termice (încălzire-răcire), conform Planului Național de Acțiuni în domeniul energiei din surse regenerabile pentru anii 2013-2020 (aprobat prin Hotărârea Guvernului Nr. 1073 din 27.12.2013), precum şi în conformitate cu Strategia Energetică a Republicii Moldova până în anul 2030 (aprobată prin Hotărârea Guvernului, nr. 102 din 05.02.2013), obiectivul sectorial constă în atingerea cotei de 27% energie termică produsă din SRE în consumul final brut de energie termică pentru anul 2020.

Astfel, conchidem asupra faptului că prevederile Legii energiei regenerabile nr.160/2007, nu au fost suficiente pentru a asigura evidența sistemelor instalate dar și atingerea, în termenul stabilit, a țintei naționale propuse*.*

Prin urmare, în vederea creării unui cadru clar și transparent aferent instalării sistemelor SER, este elaborat proiectul Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, stabilit de Legea 10/ 2016.

**3. Stabilirea obiectivelor**

Cu scopul asigurării utilizării cât mai eficiente a tehnologiilor ce utilizează energia din surse regenerabile, Regulamentul menționat vine să reglementeze instalarea echipamentelor ce utilizează surse regenerabile de energie cu scopul de a:

1. Utiliza la maxim potențialul echipamentelor ce produc/consumă energie din surse regenerabile;
2. Asigura securitatea utilizării echipamentelor ce utilizează energie din surse regenerabile;
3. Promovarea utilizării corecte și eficiente de către beneficiarii finali a echipamentelor ce utilizează energie din surse regenerabile.

După cum a fost menționat anterior, proiectul Regulamentului vine să modifice și abordarea statului față de gradul de utilizare a potențialului aferent echipamentului ce utilizează energie din surse regenerabile, să sporească gradul de securitate, termenul de viață și randamentul echipamentului instalat prin implementarea unei proceduri clare de calificare a instalatorilor de acest tip de echipament.

Astfel, în vederea realizării obiectivelor propuse și a efortului de reglementare a instalării sistemelor SER, în conformitate cu prevederile Legii nr.10 din 26.02.2016 privind promovarea utilizării energiei din surse regenerabile precum și în conformitate cu prevederile proiectului regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, se propune calificarea instalatorilor pentru una sau mai multe din categorii de sisteme SER:

* *Categoria A: Instalatori de cazane și sobe pe bază de biomasă;*
* *Categoria B: Instalatori de pompe de căldură și sisteme geotermale de adâncime mică;*
* *Categoria C1: Instalatori de sisteme solare fotovoltaice;*
* *Categoria C2: Instalatori de sisteme termice solare*

Astfel, calificarea instalatorilor se va efectua prin aplicarea criteriilor stabilite în conformitate cu Regulamentul și înregistrarea acestora de către Autoritatea responsabilă de implementarea politicii statului în domeniul eficienței energetice și energiei regenerabile în Registrul instalatorilor de sisteme SER. Totodată, Autoritatea responsabilă va crea și gestiona registrul instalatorilor calificați, va acorda asistență consultativă și informațională cu privire la procedura și condițiile de calificare, va acorda asistență organului central de specialitate în legătură cu monitorizarea respectării prezentului Regulament, și va exercita alte atribuții stabilite prin Legea cu privire la promovarea utilizării energiei din surse regenerabile.

Așadar, reglementarea instalării sistemelor SER va permite Guvernului Republicii Moldova să:

1. Stabilească drepturile și obligațiile de bază în legătură cu instalarea sistemelor SER;
2. Monitorizeze activitatea instalatorilor calificați și să verifice modul de instalare de către aceștia a sistemelor SER;
3. Instituie criteriile de recunoaștere a certificatelor de instalare a sistemelor SER, eliberate de organismele acreditate ale țărilor părți ale Comunității Energetice;
4. Instituie condițiile de ținere a registrului instalatorilor calificați.

Mai mult ca atât, mecanismul respectiv vine să instituie un instrument de monitorizare și control al capacităților instalate pe tipuri de tehnologii, precum și amplasările în teritoriu ale acestora, implicit, mecanismul poate condiționa necesarul investițiilor și stimulentelor în sector.

De precizat că, la eliberarea certificatului în urma calificării, toată responsabilitatea referitoare la veridicitatea informației prezentate va aparține solicitantului, fapt care va scuti Guvernul de cheltuieli suplimentare aferente funcției de control. Odată întrunite criteriile de eligibilitate, solicitantul va fi înregistrat de către AEE în Registrul instalatorilor de sisteme SER.

De asemenea, în funcție de categoria pentru care solicită să fie calificat, solicitantul obligatoriu Va deține certificat/ diplomă de studii tehnice, și după caz, autorizație valabilă de electrician autorizat și/sau permis de exercitare eliberat în condițiile Legii cu privire la energie electrică și Legii privind securitatea industrială a obiectelor industrial periculoase. Lista exhaustivă a actelor ce urmează a fi prezentate pentru fiecare categorie în parte, se stabilește de către Autoritatea responsabilă în conformitate cu orientările menționate în Anexa 1 la Regulament, se coordonează cu organul central de specialitate al administrației publice în domeniul energeticii, precum și se publică pe pagina oficială a Autorității responsabile.

Pentru a fi calificat și înregistrat în Registrul instalatorilor de sisteme SER, solicitantul trebuie să depună în adresa Autorității responsabile o declarație pe proprie răspundere privind calificarea în calitate de instalator de sisteme SER, întocmită în conformitate cu modelul stabilit de Autoritatea responsabilă, la care se anexează documentele enumerate mai jos:

1. declarația pe proprie răspundere a solicitantului;
2. originalul și copia buletinului de identitate;
3. certificatul/diploma de studii tehnice;
4. autorizația valabilă de electrician autorizat, după caz;
5. permisul de exercitare, după caz;
6. certificatul de absolvire a cursului de instalator de sisteme SER.

Mai mult ca atât, Una din condițiile solicitate de respectivul Regulament ține de prezentarea unui certificat de absolvire a Cursului de instruire pentru instalatorii de sisteme SER. Acestea din urmă vor fi organizate și/ sau pot fi organizate de către un șir instituții, precum asociațiile profesionale, centrele de instruire din Republică, instituțiile publice (universitățile), sau chiar de producătorii/ vânzătorii de echipamente.

O condiție înaintată față de cursuri este organizarea acestora conform programelor elaborate de către organizațiile și instituțiile cu drept de formare profesională, coordonate cu Autoritatea responsabilă și aprobate de Ministerul Educației, Culturii și Cercetării.

În aceiași ordine de idei, proiectul Regulamentului prevede că la cerere, Autoritatea responsabilă inițiază procedura de recunoaștere a actelor/ certificatelor de instalator de sisteme SER, emise de organismele acreditate din țările contractante a Comunităţii Energetice și Uniunii Europene, cu condiția că, actele/ certificatele de instalator de sisteme SER a căror recunoaștere se solicită, au fost emise cu respectarea criteriilor pentru recunoaștere reciprocă, stabilite în Anexa nr. IV a Directivei nr. 2009/28/CE a Parlamentului European şi a Consiliului, din 23 aprilie 2009 cu privire la promovarea utilizării energiei din surse regenerabile, de modificare şi ulterior de abrogare a Directivelor 2001/77/CE şi 2003/30/CE, în versiunea adaptată şi aprobată prin Decizia Consiliului Ministerial nr. D/2012/04/MC-EnC.

În vederea obținerii recunoașterii certificatului de instalare a sistemelor SER, emis de organismul acreditat din cadrul unei țări parte a Comunității Energetice sau Uniunii Europene, instalatorul respectiv urmează să depună în adresa Autorității responsabile o declarație pe proprie răspundere cu privire la recunoașterea certificatului de instalare a sistemelor SER, întocmită în conformitate cu modelul stabilit de Autoritatea responsabilă.

Acest fapt va stimula dezvoltarea pieței serviciilor profesioniste de instalare, precum și va „importa” cele mai bune practici europene. De asemenea, acest lucru va spori gradul de securitate a sistemelor instalate.

**4. Identificarea opțiunilor**

Au fost identificate două opțiuni:

a) *Opţiunea I* (opţiunea „a nu face nimic”) constă în desfășurarea activităților de instalare a sistemelor SER în lipsa Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură. În acest caz, nu vor fi respectate prevederile art.23 al Legii nr. 10 din 26.02.2016 privind obligativitatea certificării conform unor proceduri stabilite. În așa mod, va lipsi cadrul de reglementare necesar pentru stabilirea de proceduri, condiţii și criterii neechivoce, obiective, transparente şi nediscriminatorii ce urmează a fi aplicate la certificarea instalatorilor sistemelor SER.

b) *Opțiunea II* constă în reglementarea clasică, elaborarea Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, conform cerințelor și prevederilor Legii nr. 10 din 26.02.2016 privind promovarea utilizării energiei din surse regenerabile și AEE își va îndeplini atribuţiile privind elaborarea actelor normative indicate. Actul normativ urmează a fi aprobat de către Guvernul Republicii Moldova.

**5. Analiza şi compararea opţiunilor**

**A. Opţiunea I – „A nu face nimic”**

În cazul, în care nu va fi întreprinsă nici o acțiune în sensul elaborării şi aprobării Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură nu vor fi respectate prevederile Legii nr. 10 din 26.02.2016 privind promovarea utilizării energiei din surse regenerabile, iar instalarea acestor sisteme/ echipamente se va efectua de orice persoană fizică, care nu are cunoștințele necesare și nu dispune de careva certificate. Totodată instalarea sistemelor SER nu va fi însoțită de elibererea unui certificat/declarație, care să confirme respectarea normelor și cerințelor tehnice de instalare, astfel nefiind asigurate garanții inofensive de bună funcționare în timp a instalației, la parametri tehnici și economici stabiliți în documentația tehnică.

**B. Opţiunea II – Reglementarea clasică**

Opţiunea a II-a presupune elaborarea şi aprobarea Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, conform cerinţelor indicate în art.23 din Legea nr.10/2016 privind promovarea utilizării energiei din surse regenerabile.

Aprobarea şi implementarea Regulamentului va permite asigurarea respectării şi aplicării prevederilor Legii nr.10/2016 privind promovarea utilizării energiei din surse regenerabile și va crea cadrul normativ de reglementare necesar pentru calificarea instalatorilor sisteme SER, monitorizarea activițății lor și a modului de instalare a echipamentului dat, în contextul implementării prevederilor stabilite de Legea menționată. De asemenea în baza rapoartelor prezentate de instalatori se va evalua care instalaţii şi de ce tip au fost montate pe parcursul fiecărui an şi în ce localităţi.

În aşa mod se va asigura inofensivitatea instalării sistemelor SER pentru beneficiari.

|  |  |  |
| --- | --- | --- |
| **ALTERNATIVA** | **POSIBILELE AVANTAJE** | **POSIBILELE DEZAVANTAJE** |
| **A.** Alternativa de a nu face nimic | a) Instalarea sistemelor SER se va efectua de orice persoană fizică/juridică fără careva obligaţiuni din partea lor, în lipsa confirmării calificării lor;b) Prețurile la serviciile de instalarevor fi mai mici din considerentele necesităţii de a întocmi un contract de prestări servicii,c) lipsa condițiilor pentru respectarea normelor privind protecţia mediului;d) Orice muncitor calificat, specialist tehnic are posibilitate să devină instalatori a sistemelor SER. | 1. Nu va fi asigurată certificarea instalatorilor sisteme SER conform prevederilor Legii nr.10/2016 privind promovarea utilizării energiei din surse regenerabile odată cu intrarea în vigoare a acesteia.
2. Nu va fi posibilă calificarea, înregistrarea și monitorizarea instalatorilor a sistemelor SER ceea ce va duce la următoarele consecinţe:

- instalațiile nu vor fi montate corespunzător conform cerințelor de securitate;- incertitudinea de exploatare;- nu va fi supravegheat procesul de instalare și de exploatare;- instalația poate prezenta pericol pentru beneficiari;- din motivul nespuravegherii instalării randamentul instalaţiilor va descrește mai repede.c) Nu va putea fi realizat în termenul stabilit obiectivul politicii de stat in domeniul producerii energiei din surse regenerabile, prin realizarea unei ponderi a energiei din surse regenerabile de cel puțin 17 % din consumul final brut de energie până în anul 2020d) Nu se va dezvolta utilizarea surselor regenerabile în localităţi;e) producătorii al sistemelor SER nu vor avea încrederea că insatalațiile sale sunt corect montate și exploatate ;f) Nu vor fi respectate angajamentele asumate de Republica Moldova la semnarea Planului de Acţiuni UE –Republica Moldova şi a Tratatului Comunităţii Energetice; |
| **B.** Reglementarea clasică - Elaborarea şi aprobarea Regulamentului cu privire la certificarea instalatorilor de sisteme care utilizează surse regenerabile | a) Va fi creat cadrul normativ secundar necesar pentru calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, prevăzută de Legea nr.10/2016 privind promovarea utilizării energiei din surse regenerabile;b) Se va promova conceptul de dezvoltare durabilă a economiei naţionale prin încurajarea utilizării SRE, la nivelul utilizării sistemelor SER, cu asigurarea funcţionării sigure, fiabile şi eficiente a lor;c) Va fi realizată certificarea instalării tuturor sistemelor SER prin emiterea unui document unic – declarație de conformitate;d) Vor fi create premisele de creare a noilor locuri de muncă la nivel local în prestarea serviciilor de instalare; e) Va fi asigurată respectarea protecției mediului înconjurător prin monitorizarea instalării a sistemelor SER.f) va fi elaborat registrul ce va conţine toate datele despre instalatorii calificați;j) vor fi posibil de identificat toate sistemele SER instalate pe parcursul unui an;i) orice persoană fizică cu cunoştinţe în domeniu va avea posibilitate să obţină certificatul de instalare. | a) posibila creştere nesimnificativă a costurilor de instalare din cauza obligaţiei de a încheia un contract legal de prestări servicii la instalare a Sistemelor SER. |

**C. Costurile majore și beneficiile anticipate ale intervenției statului**

**Costuri**:

* Cheltuieli aferente publicării Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură;
* Costuri legate de recunoașterea reciprocă a certificatelor de instalare a sistemelor SER, emise de organismele acreditate din cadrul ţărilor părţi ale Comunităţii Energetice;
* Costuri privind ţinerea în formă electronică şi manuală a Registrului al instalatorilor calificați;

**Beneficii**:

Principalele beneficii majore ale intervenţiei propuse sunt următoarele:

* Vor fi create premisele şi condiţiile necesare pentru implementarea prevederilor Legii nr.10/2016 privind promovarea utilizării energiei din surse regenerabile, referitor la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură;
* Va fi asigurată transparența şi principiile de echitate în cadrul procesului de instruire, certificare și prelungire a certificatelor de instalare a sistemelor SER;
* Se va asigura realizarea obiectivului politicii de stat în domeniul producerii energiei din surse regenerabile, precum şi diversificarea resurselor energetice primare şi realizarea unei ponderi a energiei din surse regenerabile de cel puțin 17 % din consumul final brut de energie până în anul 2020;
* Va fi asigurată respectarea principiilor și crearea de condiții obiective, transparente şi nediscriminatorii necesare pentru atragerea, la nivelul instalatorilor a specialiștilor din domeniu, profesioniști;
* Beneficiarii ar putea încheia contracte și cu instalatori din alte țări, certificatele cărora, emise de organismele acreditate din cadrul țărilor pîrți ale Comunității Energetice;
* Monitorizarea instalatorilor va asigura securitatea beneficiarilor pe tot parcursul exploatării sistemelor SER;
* Beneficiarii vor dispune de o dovadă despre buna execuție a instalării – declarație de conformitate, document unic pentru toate tipurile de sisteme;
* organul supravegherii energetice de stat va dispune de rapoarte anuale despre activitatea instalatorilor.

În contextul celor expuse, autorii prezentei AIR consideră oportună aplicarea opțiunii a II-a, care presupune elaborarea şi aprobarea Regulamentului privind calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură.

**6. Implementarea şi monitorizarea (se completează pentru analiza complexă)**

**7. Consultare**

Analiza Impactului de Reglementare și proiectul Regulamentului cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură urmează a fi aplicat în raport cu toți instalatorii la instalarea cazanelor, furnalelor sau sobelor, pe bază de biomasă, a sistemelor solare fotovoltaice și a sistemelor solare termale, a sistemelor geotermale de mică adâncime, precum și a pompelor de căldură în temeiul prevederilor Legii nr.10 din 26.02.2016 privind promovarea utilizării energiei din surse regenerabile. Pentru elaborarea acestor documente a fost creat un grup de lucru, care a activat pe parcursul perioadei octombrie 2016 – decembrie 2017, rezultatul activității sale fiind de a elabora prima versiune a Regulamentului menționat supra. În procesul de promovare a documentului vor fi contactate/ consultate peste 20 de diverse instituții, companii şi autorități publice, inclusiv:

* Ministerul Economiei și Infrastructurii;
	+ - * Ministerul Agriculturii Dezvoltării Regionale şi Mediului;
* Ministerul Finanțelor;
* Agenția pentru Eficiență Energetică;
* Inspectoratul Energetic de Stat;
* Agenția Pentru Protecția Consumatorilor și Supravegherea Pieței;
* Agenţia Naţională pentru Reglementare în Energetică;
* Consiliul Concurenței;
* Î.S. „Moldelectrica” – Operatorul rețelei de transport şi de sistem din Republica Moldova;

 • S.A. „RED Nord”, S.A. ”RED Nord-Vest”, Î.C.S. “RED Union Fenosa” S.A. – operatori ai rețelei de distribuţie;

• Titularii de licențe pentru furnizarea energiei electrice (ÎCS "Gas Natural Fenosa Furnizare Energie" SRL, SA "Furnizarea Energiei Electrice Nord"S.A, SA „Energocom”),

• Universitatea Tehnică din Moldova;

• Institutul de Energetică al Academiei de Ştiinţe a Moldovei;

• Fondul pentru Eficiență Energetică;

• AO „Asociaţia Patronală în domeniul Energetic”;

• Asociația Consumatorilor de Energie din Moldova;

• Producătorii sistemelor SER (cazanelor, furnalelor sau sobelor, pe bază de biomasă, a sistemelor solare fotovoltaice și a sistemelor solare termale, a sistemelor geotermale de mică adâncime, precum și a pompelor de căldură).

Totodată*,* pe pagina WEB a Ministerului Economiei și Infrastructurii([www.mec.gov.md](http://www.mec.gov.md), la rubrica Transparența decizională / Consultări Publice) va fi plasat proiectul cu privire la calificarea instalatorilor de cazane, furnale sau sobe, pe bază de biomasă, sisteme solare fotovoltaice și termice solare, sisteme geotermale de mică adâncime, precum și a instalatorilor de pompe de căldură, Analiza Impactului de Reglementare, astfel, încât orice persoană interesată să poată prezenta propuneri și obiecții pe marginea lor, la adresa electronica indicată pe site. Toate obiecțiile şi propunerile vor fi examinate de către Ministerul Economiei și Infrastructurii şi vor fi luate în considerație la îmbunătățirea proiectului Regulamentului în cauză.

După examinarea propunerilor şi a obiecțiilor, Ministerul va convoca, după necesitate, şedinţe de consultări publice și de lucru cu instalatorii sistemelor SER pentru a discuta obiecțiile și a identifica soluţiile rezonabile, acceptate de părţile implicate.

1. Ratificat de Parlamentul Republicii Moldova prin Legea nr. 112 din 02.07.2014 pentru ratificarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte [↑](#footnote-ref-1)
2. Asumate prin adoptarea Legii Nr. 117 din 23.12.2009 pentru aderarea Republicii Moldova la Tratatul de constituire a Comunității Energetice [↑](#footnote-ref-2)